钦定古今图书集成/理学汇编/文学典/第044卷 > 冯元兴〈曹道 曹昇 曹昂〉
## 钦定古今图书集成/理学汇编/文学典/第044卷 > 冯元兴〈曹道 曹昇 曹昂〉

按《魏书》本传：“元兴字子盛，东魏郡肥乡人。其世父僧
集，官至东清河、西平原二郡太守。元兴少随僧集在
平原，因就中山张吾贵、常山房虬学，通《礼传》。年二十
三还乡，教授常数百人。领寮孝廉，对策高第，又举秀
才。时御史中尉王显有权宠，元兴奏记于显，召为检
校御史。寻转殿中，除奉朝请，三使高丽。江阳王继为”
司徒，元兴为记室参军，遂为元叉所知。叉秉朝政，引
元兴为尚书殿中郎，领中书舍人，仍御史。元兴居腹
心，预闻时事，卑身克己，人无恨焉。家数贫，约食客恒
数十人同其饥饱，时人叹尚之。及太保崔光临薨，荐
元兴为侍读，尚书贾思伯为侍讲，授肃宗《杜氏春秋》
于式干殿。元兴常为擿句，儒者荣之。及叉欲解领军，
以访元兴，元兴曰：“未知公意如何耳。”叉曰：“卿谓吾欲
反也。”元兴不敢言，因劝之。叉既赐死，元兴亦被废。乃
为《浮萍诗》以自喻曰：“有草生碧池，无根绿水上。脆弱
恶风波，危微苦惊浪。”丞相、高阳王雍召为兼属。未几，
去任还乡。仆射元罗为东道大使，以元兴为本郡太
守。寻征赴阙。以母忧还家。频值乡乱，数为监军，元兴
多所赏罚，乡党颇以此憾焉。上党王天穆之讨邢杲，
引为大将军从事中郎。元颢入洛，复为平北将军、光
禄大夫，领中书舍人。庄帝还宫，天穆以为太宰谘议
参军，加征虏将军。普泰初，安东将军、光禄大夫，领中
书舍人。太昌初，卒于家。赠征东将军、齐州刺史。文集
百馀篇。元兴世寒，因元叉之势，托其交道，相用为州
主簿，论者以为非伦。高祖时，有谯郡曹道，颇涉经史，
有干用，举孝廉。太和中，东宫主书、门下录事。景明中，
尚书都令史，领主书。后转中书舍人。行使每称旨。出
除东郡太守。卒赠仪同三司。又有北海曹昇，亦以学
识清立见知，历治书侍御史。永安中，黄门“郎、散骑常
侍。出帝世，国子祭酒。不营家产，至以馁卒于邺，时人
伤叹之。”又齐郡曹昂，有学识，举秀才，永安中，太学博
士，兼尚书郎。而常徒步上省，以示清贫。忽遇盗，大失
绫缣，时人鄙其矫诈。